Feliks Kark

**Feliks Kark** (sündinud 13. detsembril 1933 Tallinnas) on eesti näitleja. 

Ta on lõpetanud 1953. aastal Tallinna Arhitektuuri- ja Ehitustehnikumi autoteede ja sildade projekteerimise erialal.

Pärast kolme kohustuslikku aastat sõjaväes tegi Feliks Kark kaasa Tammsaare isetegevusteatris ja asus õppima Draamateatri õppestuudios. Pärast draamastuudio lõpetamist 1965. aastal siirdus Feliks Kark Rakvere Teatrisse toonase pealavastaja Mai Meringu kutsel. Ta töötas Rakvere teatri näitlejana kuni 1986. aastani, luues üle 60 rolli ning mitu lavastaja- ja kunstnikutööd.

1986. aastal kutsus Endla teatri pealavastaja Ingo Normet ta tööle Endla teatrisse. Endla teatri koosseisuline näitleja oli ta kuni 2002. aastani, hiljem on mänginud Endlas külalisena.

Ta on olnud 1965–1986 Rakvere teatri (teinud ka lavastusi ja lavakujundusi) ning 1986–2002 Endla teatri näitleja (hiljem mänginud külalisena). Esinenud ansamblites (Lilleke, Johhaidii), on suupilliklubi Piccolo asutaja (1996). 

20. sajandil esines Kark sageli ka estraadilavadel, kus üks tema peamisi partnereid oli Eldor Valter (Rakvere perioodil). Pärnus oli tal estraaditrupp koos Siina Üksküla ja Lii Tedrega. 21. sajandil on ta üle Eesti tuntud eeskätt Aadu Tutsina telesarjadest "ENSV" ja "EnsV".

Feliks Kark on õppinud lapsena viiulit, kuid tema eluaegseks kaaslaseks sai suupill. Teatritöö kõrvalt tegi Kark ka levimuusikat, tuntud on Rakvere teatri päevil tema loodud ansambel Lilleke. Ta on esinenud ka muudes ansamblites, näiteks ansamblis Johhaidii, kus tema lavapartner olid Elmar Trink ja Piccolo Kvintett. Viimane on 1996. aastal Feliks Kargi eestvedamisel loodud suupilliklubi Piccolo esinduskollektiiv. 

Lisaks näitlemisele on ta töötanud ka teetehniku, restauraatori, kunstniku ja karikaturistina. Ta on olnud Rakvere Fotoklubi esimees. Tema fotosid on eksponeeritud näitustel. Tema karikatuure on ilmunud ajakirjas Pikker ja ajalehes Õhtuleht. 

Ta on tegelnud ratsaspordiga, tema nimel on tänini Eesti herdelgalopi 2000 meetri rekord, 2:16,3. Näitlejana on ta ratsutanud filmis "Viimne reliikvia".

## Looming
### Filmirollid
*1962 "Jääminek", mängufilm
*1965 "Me olime 18-aastased", mängufilm, Arno
*1969 "Viimne reliikvia", mängufilm, Ivo röövlisalga liige
*1974 "Ohtlikud mängud", mängufilm, politsei agent
*1975 "Röövpüüdjajaht", tudengifilm, kalakaitseinspektor
*1980 "Metskannikesed", mängufilm, mees Sanderi salgas
*1980 "Ideaalmaastik", mängufilm, habemik
*1981 "Kaks päeva Viktor Kingissepa elust I jagu", telemängufilm, sõjalaevastiku sõdur
*1985 "Kevad südames", muusikafilm-telemängufilm, majandusala juhataja Juurak
*1989 "Äratus", mängufilm, Ants Tammemets
*2005 "Malev", mängufilm, Mõhulaste vanem
*2005 "Kõrini!", mängufilm, I Kokk
*2006 "Ohtlik lend", telesari, Rudolf
*2006 "Vana daami visiit", mängufilm, linnakodanik
*2008 "Detsembrikuumus", mängufilm, mässajate juht Volli
*2008 "Kelgukoerad", telesari, Jüri
*2009 "Kättemaksukontor", telesari, Arnold
*2010–2019 "ENSV", telesari, Aadu Tuts
*2011 "Ühikarotid", telesari, Mati; kaablikutt
*2012 "Tupiktänava mehed", telesari, eradetektiiv
*2012 "Aeg ei peatu", tudengifilm, Jaan
*2017 "Litsid", telesari, hr. Gaulman
*2019 "EnsV", telesari, Aadu Tuts

### Näitused
2007. aastal toimus Teatrimuuseumis karikatuurinäitus, kus olid eksponeeritud Kargu 1969., 1970., 1973. ja 1974. aastal ajalehe Õhtuleht teatrikuuteemalisele karikatuurivõistlusele esitatud karikatuurid. Karikaturistidest olid esindatud Kuulo Vahter, Aarne Vasar, Janno Põldma, Peeter Ernits, Tõnis Teemaa, Olimar Kallas, Ants Kasesalu, Elle Tikerpäe, Eduard Tüür, Felix Kark, Teet Kallas, Elmar Rõugas, Mati Kütt, Ants Kasesalu, Tõnu Puustusmaa, Kuulo Vahter ja Jüri Aljak.

## Tunnustus
*1978 Eesti NSV teeneline kunstnik
*1982 Eesti NSV fotomeister 
*2009 Pärnu vapimärk (elutöö eest kodulinna teatris, rahvakultuuri arendamise ja suupilliklubi Piccolo loomise eest)
*2009 Pärnumaa kultuuripärl
*2013 Johann Voldemar Jannseni nimeline auhind
*2015 Valgetähe IV klassi teenetemärk
*2015 Pärnumaa vapimärk (näitleja, muusik, fotokunstnik)

## Isiklikku
Tema ema oli õmbleja, isa autojuht. Tema vend on näitleja Tõnu Kark.

## Viited

## Välislingid
*Feliks Kark. IMDb.
*Imet tabamas: Feliks Kark. videoarhiiv, 12. märts 1983
*Kultuur: Näitleja/multitalent Feliks Kark. virumaateataja.postimees.ee, 8. november 2008
*Tähelaev: Feliks Kark. videoarhiiv, 9. oktoober 2011
*Feliks Kark: mu esimene suupill oli üsna pisike ja mina olin ka väike. maaleht.delfi.ee, 13. detsember 2017 
*Juubilar Feliks Kark: Ma olen õnnelik, et olen elus. Ja ma olen õnnelik, et mul on sõbrad ümber. ohtuleht.ee, 13. detsember 2018
*Näitleja ja muusik Feliks Kark tähistas Nooruse majas 90. sünnipäeva. parnu.postimees.ee, 10. detsember 2023